I videoen herover kan du se TV Avisens indslag om foie gras fra 29. juli 2019 med Carl Valentin (SF).

Detektor har også kontaktet SF’s fødevareordfører, Carl Valentin, for at forelægge ham de tre professorers vurdering.

Du siger til TV-Avisen, at det “ikke rigtigt står til diskussion”, at ænderne lider. Hvad bygger du det på?

- Jeg bygger det på flere forskellige ting. Først og fremmest skriver Fødevarestyrelsen direkte, at produktion af foie gras indebærer tvangsfodring, og at det i Danmark anses som at være uforsvarligt ud fra et dyrevelfærdsmæssigt synspunkt. Derudover er der jo også lavet en masse rapporter på området og en af de helt store er rapporten fra nogle forskere fra Cambridge University….

Nu afbryder jeg dig lige her, Carl Valentin. Du starter med at sige Fødevarestyrelsen, og jeg har lige talt med veterinærinspektør Birte Broberg derfra, og hun erkender, at der ikke er solid videnskabelig dokumentation for, at ænderne lider.

- Okay

Så man kan sagtens mene - eller man kan synes, at ænderne lider, eller man kan synes det ser ubehageligt ud, men der er faktisk ikke dokumentation for det, siger hun. Hvad tænker du om det?

- Altså, det overrasker mig lidt, at hun siger det, for jeg synes, at når man kigger på rapporten fra Cambridge University, som jeg snakkede om før, så er det helt tydeligt, at dyrene lider under den her produktion. Altså den benytter sig af 82 forskellige kilder. Der er både refereret til studier, der er for og imod, og den konkluderer fuldstændig klart.

De eksperter, jeg har talt med, siger, at Cambridge-rapporten ikke er dokumentation for, at ænderne lider, fordi konklusionen i rapporten er udtryk for en ret subjektiv holdning fra de personer, der har lavet rapporten. De synes ikke, at man skal bruge Cambridge-rapporten alene. De synes, at man skal kigge på bredden af litteraturen. Vil du give dem ret i det?

- Altså selvfølgelig skal man kigge på bredden.

Gør det indtryk på dig, når jeg så siger, at jeg har talt med flere eksperter fra Københavns Universitet, som siger, at der mangler solid dokumentation for, at ænderne lider.

- Selvfølgelig gør det indtryk. Det er klart. Jeg vil meget gerne høre, hvad de har at sige og sætte mig ind i, hvad de lægger til grund for den vurdering. Jeg synes, det er ret tydeligt med den forskning, jeg har kigget på, at dyrene lider under den her produktion, men det er da klart, at selvfølgelig gør det indtryk, når nogen siger noget andet. Det vil jeg rigtig gerne sætte mig ind i.

Artiklen er opdateret 10. august 2019 med citater fra Dyrenes Beskyttelses direktør, Britta Riis, under afsnittet "Hvad siger modstanderne nu?".